Ylen tuotoista suurin osa eli 72 % käytettiin vuonna 2014 suoraan ohjelmiin ja sisältöihin tv:ssä, radiossa ja internetissä.

Ylen tuotot olivat yhteensä 475,5 miljoonaa, jossa on lisäystä edelliseen vuoteen 6,4 miljoonaa euroa. Yle-veron osuus kokonaistuotoista oli 97,1 prosenttia eli lähes 462 miljoonaa euroa.

Ohjelmiin ja sisältöihin eri medioissa Yle käytti yli 344 miljoonaa euroa. Vuonna 2014 Yle teki tappiota 4,4, miljoonaa euroa.

Suurin kuluerä olivat henkilöstökulut, eli 236,5 miljoonaa euroa. Vuonna 2014 Ylen palveluksessa oli kuukausipalkkaisia työntekijöitä keskimäärin 3586. Näiden lisäksi Ylessä työskentelee myös freelancereita ja tuntipalkkaisia.

Mobiilipalveluita ja nettiä

Esityskorvaukset olivat 85,6 miljoonaa euroa, lisäystä edelliseen vuoteen oli 9,3 miljoonaa euroa. Kotimaisten ohjelmien esitysoikeuksiin Yle käytti 25,0 miljoonaa euroa ja maksoi sen lisäksi musiikin esityskorvauksia ja muita ohjelmien oikeusmaksuja yhteensä 31,3 miljoonaa euroa.

Tällä hetkellä Yle tarjoaa suomalaisten käyttöön neljä tv-kanavaa ja HD-muotoiset kanavat Yle TV1 HD, Yle TV2 HD, Yle Teema HD ja Yle Fem HD, 6 radiokanavaa, teksti-tv:n, mobiilipalvelut ja internetin yle.fi:n palvelut.

Svenska Ylen osuus koko Ylen kuluista oli viime vuonna kahdeksan prosenttia.

Panostusta verkkoon

Yle investoi viime vuonna voimakkaasti verkkopalveluihin. Esimerkiksi vuosina 2013–2014 Ylen kaikki televisio- ja radiokanavat tuotiin suoratoistona Yle Areenaan. Areena-palveluita on laajennettu myös älytelevisioihin

Suurten urheilutapahtumien lisäksi Yle panosti viime vuonna myös kulttuuriin. Yle Kulttuurin ja viihteen painopisteenä oli tuotantojen tapahtumallistaminen, puheenaiheistaminen ja monimediaisuus. Yle toteutti monivälineellisesti muun muassa Mirjam Helin -laulukilpailun ja Kajaanin runoviikon, ja teki suoria lähetyksiä isoista tapahtumista kuten Savonlinnan oopperajuhlilta sekä pop- ja jazzfestivaaleilta. Sibelius-juhlavuosi työllisti Yle Klassista runsaasti jo vuonna 2014.

Yle edelleen luotetuin

Yle on pyrkinyt karsimaan kulujaan eri tavoin. Viime syksynä Ylessä käytiin yhteistoimintaneuvottelut, joiden tavoitteena oli yhtiön toimintamallien muuttaminen ja tehtävien uudelleen suuntaaminen sekä säästöt. Neuvottelujen lopputulema oli, että Yle vähentää työvoimaa 160 henkilötyövuodella.

Vuoden aikana Ylen palveluiden kokonaistavoittavuus säilyi ennallaan, mitä voidaan pitää monimutkaistuvassa ja verkottuvassa mediaympäristössä hyvänä tuloksena

Ylen luotettavuutta mittaavassa tutkimuksessa Yleä pidettiin Suomen luotettavimpana uutisorganisaationa. 34 prosenttia suomalaisista piti Ylen uutisia televisiossa tärkeimpänä uutislähteenään.